**Молебное пение в начале учебного года в высших и средних специальных учебных заведениях**

Иерей начинает: Благословен Бог наш:

Чтец: Царю Небесный: Трисвятое. Отче наш: Господи, помилуй, 12 раз. Слава, и ныне: Приидите, поклонимся:

Псалом 33

Благословлю Господа на всякое время, выну хвала Его во устех моих. О Господе похвалится душа моя, да услышат кротцыи и возвеселятся. Возвеличите Господа со мною и вознесем имя Его вкупе. Взысках Господа и услыша мя, и от всех скорбей моих избави мя. Приступите к Нему и просветитеся, и лица ваша не постыдятся. Сей нищий воззва, и Господь услыша и, и от всех скорбей eго спасе и. Ополчится Ангел Господень окрест боящихся Его, и избавит их. Вкусите и видите, яко благ Господь; блажен муж, иже уповает Нань. Бойтеся Господа, вси святии Его, яко несть лишения боящимся Его. Богатии обнищаша и взалкаша, взыскающии же Господа не лишатся всякаго блага. Приидите, чада, послушайте мене, страху Господню научу вас. Кто есть человек хотяй живот, любяй дни видети благи? Удержи язык твой от зла, и устне твои, еже не глаголати льсти. Уклонися от зла, и сотвори благо. Взыщи мира, и пожени и. Очи Господни на праведныя, и уши Его в молитву их. Лице же Господне на творящия злая, еже потребити от земли память их. Воззваша праведнии, и Господь услыша их, и от всех скорбей их избави их. Близ Господь сокрушенных сердцем, и смиренныя духом спасет. Многи скорби праведным, и от всех их избавит я Господь. Хранит Господь вся кости их, ни едина от них сокрушится. Смерть грешников люта, и ненавидящии праведнаго прегрешат. Избавит Господь душы раб Своих, и не прегрешат вси, уповающии на Него.

Слава, и ныне: Аллилуиа, аллилуиа, аллилуиа, слава Тебе, Боже. (Трижды).

Таже, ектениа:

Миром Господу помолимся.

Лик: Господи, помилуй.

О свышнем мире:

О мире всего мира:

О святем храме сем:

О великом Господине:

О богохранимей стране нашей:

О еже благословити доброе намерение всех зде начальствующих, учащих и учащихся, и благоизволити благополучно начать и спешно, кроме всякаго препятия, дело обучения во славу Твою совершати, силою, действом и благодатию Пресвятаго Духа, Господу помолимся.

О еже низпослати на учащихся сих духа премудрости и разума, и отверзти ум и уста, и просветити сердца их к приятию наказания добрых учений, Господу помолимся.

О еже всадити в сердца их начало премудрости, страх Свой Божественный и просветити ум их, еже уклонитися от зла и творити благое, Господу помолимся.

О еже отверзти ум их, еже прияти и разумети, и памятствовати вся добрая и душеполезная учения, Господу помолимся.

О еже даровати им преседящую престолу Его премудрость, и всадити ю в сердца их, яко да научит их, что есть благоугодное пред Ним, Господу помолимся.

О еже преспети им премудростию и возрастом в славу Божию, Господу помолимся.

О еже явитися им добрым и верным делателем винограда Христова, Господу помолимся.

О еже сохранитися им от всяких душетленных учений, Господу помолимся.

О избавитися имже и нам от всякия скорби:

Заступи, спаси, помилуй:

Пресвятyю, Пречиcтую, Преблагословeнную, слaвную Владычицу нaшу Богородицу и Приснодеву Марию со всеми святыми помянyвше, сaми себе и дрyг дрyга, и вeсь живот нaш Христу Богу предадим.

Возглaс: Яко Милоcтив и Человеколюбец Бог еси, и Тебе слaву возсылaем, Отцу, и Сыну, и Святому Духу, ныне и присно, и во веки веков.

Лик: Аминь.

Таже, Бог Господь: и тропaрь, глaс 6.

Яко посреде учеников Твоих / пришел еси, Спасе, / мир дая им, / прииди и к нам, и спаси нас.

Слава, тропарь, глас 8**:** Благословен еси, Христе Боже наш, / Иже премудры ловцы явлей, / низпослав им Духа Святаго, / и теми уловлей вселенную, / Человеколюбче, слава Тебе.

И ныне, глас 6**:** Предстательство христиан непостыдное, / ходатайство ко Творцу непреложное, / не презри грешных молений гласы, / но предвари, яко Благая, на помощь нас, / верно зовущих Ти, / ускори на молитву и потщися на умоление, / предстательствующи присно, Богородице, чтущих Тя.

Таже прокимен, глас 4. Уста моя возглаголют премудрость и поучение сердца моего разум. Стих: Услышите сия вси языцы, внушите вси живущии по вселенней.

К Коринфяном послания святаго апостола Павла чтение.

1 Кор. 14: 10–12, 20.

Братие, толицы убо, аще ключится, роди гласов суть в мире, и ни един их безгласен. Аще убо не увем силы гласа, буду глаголющему иноязычник, и глаголющий мне иноязычник. Тако и вы, понеже ревнителе есте духовом, яже к созиданию Церкве просите, да избыточествуете. 20 Братие, не дети бывайте умы: но злобою младенствуйте, умы же совершени бывайте.

Аллилуиа, глас 8: Боже ущедри ны и благослови ны. Стих: Просвети лице Твое на ны, и помилуй ны.

От Луки святаго Евангелия чтение.

Лк. 24: 44–48, 50–53.

Рече Господь своим учеником:сия суть словеса, яже глаголах к вам еще сый с вами, яко подобает скончатися всем написанным в законе моисеове и пророцех и псалмех о мне. Тогда отверзе им ум разумети писания и рече им, яко тако писано есть, и тако подобаше пострадати Христу и воскреснути от мертвых в третий день. Извед же их вон до Вифании и воздвиг руце свои, (и) благослови их. И бысть егда благословляше их, отступи от них и возношашеся на небо. И тии поклонишася ему, и возвратишася во Иерусалим с радостию великою: и бяху выну в церкви, хваляще и благословяще Бога. Аминь.

Таже ектениа: Помилуй нас, Боже, по велицей милости Твоей:

Лик: Господи, помилуй. (Трижды).

Еще молимся о Великом Господине:

Еще молимся о богохранимей стране нашей:

Во славу Твою вся творити повелевая, Господи, (рабом Твоим) всем зде начальствующим, учащим и учащимся, ко Твоей славе дело свое начинающим, благословением Твоим поспешество благополучное с довольством к совершению подаждь, здравие им со благоденствием даруя, молим ти ся, Вседаровитый Творче, услыши и помилуй.

Еще молимся Господу Богу нашему, о еже призрети милостивно на учащихся сих, и низпослати в сердца, во ум и во уста их Духа премудрости, разума же и благочестия, и страха Своего, и просветити их светом Своего богоразумия, и подати им силу и крепость, во еже скоро прияти и спешно навыкнути Божественнаго закона Его наказанию, и всему благому и полезному учению; еже преуспевати им премудростию и разумом, и всеми благими делы в славу Пресвятаго Его имени, и даровати им здравие, и долголетны их сотворити к созиданию и славе Церкве Своея и Отечества нашего, рцем вси: Господи, услыши и милостивно помилуй.

Возглас: Услыши ны, Боже Спасителю наш, Упование всех концев земли и сущих в мори далече, и Милостив, Милостив буди, Владыко, о гресех наших и помилуй ны, Милостив бо и Человеколюбец Бог еси, и Тебе славу возсылаем, Отцу и Сыну и Святому Духу ныне и присно и во веки веков. Аминь.

Молитва

Господи, Боже и Создателю наш, образом Своим почтый нас человеки, научивый избранныя Твоя, яко дивитися внемлющим учению Твоему, открывый премудрость младенцем; иже Соломона и всех взыскующих премудрости Твоей научивый, отверзи сердца, умы и уста рабов Твоих сих, во еже прияти силу закона Твоего, и со успехом познати преподаемая им полезная учения, в славу Пресвятаго имене Твоего, в пользу и созидание Святей Твоей Церкви и Отечества нашего, и разумети благую и совершенную волю Твою. Даруй им бодренным сердцем и трезвенною мыслию непреткновенно прейти все поприще учения сего и в добрей совести явити достойный плод благих учений. Избави их от всякаго налога вражия, от всякаго душетленного учения и злых обычаев, соблюди их в православней вере, и во всяком благочестии и чистоте во вся дни живота их, да преуспеют в разуме и во исполнении заповедей Твоих; да тако предуготовани прославят Пресвятое имя Твое, и будут наследницы Царствия Твоего. Яко Ты еси Бог силен в милости, и благ в крепости, и Тебе подобает всякая слава, честь и поклонение, Отцу, и Сыну, и Святому Духу, всегда, ныне и присно, и во веки веков, аминь.

Таже Премудрость. Пресвятая Богородице: И отпуст.